ตลาดเอ็มเอไอทำสถิติสูงสุดหลายด้าน
ตลาดหลักทรัพย์เอ็มเอไอทำสถิติสูงสุดในรอบ 14 ปี นับตั้งแต่ก่อตั้งในหลายด้าน ทั้งดัชนีและมูลค่าหลักทรัพย์ตามราคาตลาด
22 ธ.ค. 2555

ตลาดหลักทรัพย์เอ็มเอไอทำสถิติสูงสุดในรอบ 14 ปี นับตั้งแต่ก่อตั้งในหลายด้าน ทั้งดัชนีและมูลค่าหลักทรัพย์ตามราคาตลาด
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai)  กล่าวว่า วันนี้ (21 ธ.ค. 2555) ดัชนีตลาดหลักทรัพย์ เอ็ม เอ ไอ ปรับขึ้น 1.01 จุด หรือ 0.25% ปิดที่ 412.58 จุด ทำสถิติสูงสุดนับตั้งแต่ก่อตั้งตลาดหลักทรัพย์ mai  โดยตั้งแต่ต้นปีนี้ดัชนีปรับขึ้น 56.14% จากระดับปิดสิ้นปี 2554 ซึ่งสะท้อนถึงความแข็งแกร่งของบริษัทจดทะเบียนที่มีผลประกอบการที่ดี มีการเพิ่มทุนเพื่อขยายกิจการและใช้เครื่องมือทางการเงินเพื่อเพิ่มสภาพคล่องอย่างต่อเนื่อง 
ขณะที่มูลค่าหลักทรัพย์ตามราคาตลาด (มาร์เก็ตแคป) อยู่ที่ 132,537.14 ล้านบาท ซึ่งสูงสุดเป็นประวัติการณ์เช่นกัน โดยมูลค่าหลักทรัพย์ตามราคาตลาดที่เพิ่มขึ้น 71.44% จากสิ้นปี 2554 เป็นการเพิ่มขึ้นของมูลค่าหลักทรัพย์เดิม 90% และเป็นมูลค่าของหลักทรัพย์ 8 บริษัทใหม่ที่เข้าจดทะเบียนในปีนี้ 10%
ส่วนมูลค่าการระดมทุนจนถึงสิ้นปี 2555 นี้ บริษัทจดทะเบียนในตลาดหลักทรัพย์เอ็มเอไอ มียอดระดมทุนรวม 5,391 ล้านบาท  ถือเป็นมูลค่าระดมทุนสูงสุดเป็นประวัติการณ์ สอดคล้องกับการใช้เครื่องมือทางการเงินซึ่งทำสถิติสูงสุดเช่นกัน โดยในปีนี้มีบริษัทจดทะเบียนใช้เครื่องมือทางการเงิน 19 แห่ง รวม 28 เครื่องมือ และเครื่องมือทางการเงินที่ได้รับความนิยมสูงสุด ได้แก่ การจ่ายหุ้นปันผล และการออกใบสำคัญแสดงสิทธิ
ตลาดหลักทรัพย์เอ็มเอไอ เปิดดำเนินการอย่างเป็นทางการเมื่อวันที่ 21 มิ.ย. 2542 และเริ่มคำนวนดัชนี เมื่อวันที่ 3 ก.ย. 2545 ปัจจุบันมีบริษัทจดทะเบียนรวม 81 บริษัท